OKB: Ende përparim i pamjaftueshëm në zbatimin e drejtësisë për gratë
Një raport i ri i OKB-së thekson se megjithëse janë miratuar shumë ligje të reja, zbatimi i tyre çalon duke dëmtuar situatën e gruas
Të drejtat e grave në të gjithë botën kanë ecur shumë gjatë këtyre 100 vjetëve të fundit. Në vitin 1911, vetëm dy vende i njihnin gruas të drejtën e votës. Tani kjo e drejtë zbatohet gjerësisht në botë. Po ashtu ato përfaqësohen më shumë se kurrë më parë në parlamentet e vendeve përkatëse. Por Laura Turquest e agjencisë UN Women thotë se do të duhet kohë para se të përfundojë lufta për barazi gjinore. Ajo është një ndër autorët kryesorë të raportit për qasjen e grave ndaj sistemit të drejtësisë: Raporti me titull “Përparimi i Grave në Botë: Në kërkim të Drejtësisë” thekson se si në vende të pasura, ashtu edhe në ato të varfra, sistemet e drejtësisë po i lënë gratë në baltë si rezultat i dobësive në shërbime ose qëndrimit armiqësor nga ata që e kanë për detyrë të zbatojnë ligjet. Ndihmës Sekretarja e Përgjithshme e OKB-së për Gratë Lakshmi Puri thotë se raporti thekson nevojën për kualifikimin e përfaqësuesve qeveritarë dhe agjencive të rendit për të luftuar këtë problem. Ajo ngre gjithashtu problemin e burokracisë që ekziston në raste si për shembull përdhunimet, kur sistemi i ndërlikuar bën që shumë gra të mos e çojnë deri në fund procesin e paraqitjes së akuzës. Zgjidhja, thotë ajo, është reformimi i sistemeve të drejtësisë, në një formë që do të nxiste më shumë gra t’i besonin dhe të mbështeteshin tek sistemi i drejtësisë: Ajo parashtron si shembull pozitiv një provincë në Afrikën e Jugut që ka vënë në dispozicion personel të specializuar policor, mjekësor dhe social, në shërbim 24 orë në ditë. Ritmet e shpalljes fajtor të personave të akuzuar për përdhunim janë 89 për qind, krahasuar me 7 për qind në pjesë të tjera të vendit. Raporti rekomandon miratimin e ligjeve të reja që ndëshkojnë dhunën seksuale në familje, si dhe të tjera që garantojnë barazi gjinore në vendin e punës, duke garantuar pagë të barabartë për punë të barabartë.